# obchodné podmienky k zmluve o dodávke pitnej vody, úžitkovej vody a odvádzaní odpadových vôd

(právnické osoby a fyzické osoby – podnikatelia)

## **1.** **Všeobecné ustanovenia**

1.1. Letisková spoločnosť Letisko M. R. Štefánika – Airport Bratislava, a. s. (BTS), 823 11 Bratislava 21, IČO: 35 884 916 Bratislava, zapísaná v Obchodnom registri Okresného súdu Bratislava I, oddiel Sa, vložka číslo 3327/B (ďalej len „dodávateľ“) je vlastníkom

a) vodovodu, prostredníctvom ktorého dodáva odberateľom pitnú vodu,

b) studne, z ktorej dodáva odberateľom úžitkovú vodu,

c) kanalizácie, do ktorej odvádza odpadové vody od odberateľov ako producentov.

1.2. Tieto obchodné podmienky (ďalej len „OP“) podrobnejšie upravujú vzájomné práva a povinnosti medzi dodávateľom a odberateľom alebo producentom vznikajúce pri dodávke pitnej vody, dodávke úžitkovej vody a odvádzaní odpadových vôd do odberného   
(-ných) miesta (-miest) odberateľa/producenta, nachádzajúceho (-cich) sa v nehnuteľnosti vo vlastníctve odberateľa/producenta; tieto OP platia aj pre dodávku pitnej vody, dodávku úžitkovej vody a odvádzanie odpadových vôd do/z odberného (-ných) miesta (-miest) nachádzajúcich sa v nehnuteľnosti vo vlastníctve dodávateľa prípadne tretej osoby, ktoré odberateľ/producent užíva na základe nájomnej zmluvy.

* 1. Tieto OP sú vydané v zmysle § 273 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) v spojení so zákonom č. 442/2002 Z. z. o verejných vodovodoch a verejných kanalizáciách v znení neskorších predpisov.
  2. Tieto OP tvoria neoddeliteľnú súčasť zmluvy o  dodávke pitnej vody, dodávke úžitkovej vody a odvádzaní odpadových vôd (ďalej len „zmluva“), uzatvorenej medzi dodávateľom a odberateľom/producentom. Ak dodávateľ vykonáva pre odberateľa len niektorú z činností, špecifikovaných v odseku 1.5. bod 1.5.1. písm. a) až c) tohto článku OP, ustanovenia týchto OP, týkajúce sa činností, ktoré dodávateľ odberateľovi v zmysle zmluvy neposkytuje, sa na odberateľa nevzťahujú.
  3. Zmluvou, ktorá musí mať písomnú formu, sa
     1. dodávateľ zaväzuje vykonávať pre odberateľa niektorú z nasledujúcich činností

a) dodávku pitnej vody,

b) dodávku úžitkovej vody,

c) odvádzanie odpadových vôd;

a to podľa požiadaviek odberateľa/producenta a za podmienok uvedených v zmluve; odberné miesto (-a), do ktorého (-rých) dodávateľ dodáva pitnú vodu a/alebo úžitkovú vodu a z ktorého (-rých) odvádza odpadové vody, je (sú) špecifikované v zmluve,

* + 1. odberateľ zaväzuje zaplatiť za dodávku pitnej vody, úžitkovej vody alebo odvádzanie odpadových vôd cenu, uvedenú v zmluve.
  1. OP sú zverejnené na webovom sídle dodávateľa www.bts.aero (ďalej len „webové sídlo“).
  2. V prípade rozporu medzi ustanoveniami zmluvy a týmito OP majú prednosť ustanovenia zmluvy, ak nie sú v rozpore so všeobecne záväznými právnymi predpismi.
  3. Dodávateľ je oprávnený zmeniť OP, prípadne ich nahradiť novými OP najmä, nie však výlučne, ak (i) dôjde k zmene všeobecne záväzných právnych predpisov, ktoré upravujú práva a povinnosti dodávateľa a odberateľa/producenta alebo (ii) v prípade podstatnej zmeny okolností, ktoré platili v čase ich vzniku. Dodávateľ je povinný o ich zmene informovať odberateľa/producenta elektronicky, zaslaním oznámenia o zmene OP na kontaktné miesto podľa príslušného ustanovenia zmluvy, a to najmenej 15 (slovom: pätnásť) kalendárnych dní pred účinnosťou zmeny OP. Zmeny OP zverejňuje dodávateľ na svojom webovom sídle.
  4. Ak odberateľ/producent nesúhlasí so zmenou OP, môže zmluvu vypovedať, a to písomne tak, aby bolo oznámenie o výpovedi zmluvy doručené dodávateľovi najneskôr deň pred nadobudnutím účinnosti zmeny OP (ďalej len „lehota pre výpoveď zmluvy“). Ak odberateľ v lehote pre výpoveď zmluvy túto nevypovie, stane sa pre ďalšie obdobie trvania zmluvy záväznou zmena OP, a to odo dňa jej účinnosti. Ak odberateľ/producent v lehote pre výpoveď zmluvy túto vypovie, zmluva sa skončí dňom uvedeným vo výpovedi, najneskôr však v posledný deň pred účinnosťou zmeny OP. Výpoveď zmluvy predstavuje pre zmluvné strany výlučný spôsob pre vyslovenie nesúhlasu so zmenou OP.
  5. Platnosť týchto OP zaniká dňom nadobudnutia právnych účinkov nových OP, ktoré nahradia tieto OP.

**2. Práva a povinnosti zmluvných strán**

2.1. Dodávateľ sa na základe zmluvy zaväzuje

1. dodávať pitnú vodu a/alebo úžitkovú vodu formou opakovaného dodania do odberného miesta alebo odberných miest odberateľa uvedeného (-ných) v zmluve, v rozsahu predpokladaného odberu dohodnutého v zmluve a odvádzať z tohto (-týchto) miesta (-miest) odpadové vody, to všetko za podmienok stanovených všeobecne záväznými právnymi predpismi, zmluvou a týmito OP,
2. zabezpečiť nepretržitú dodávku pitnej vody a/alebo úžitkovej vody a plynulé   
   a bezpečné odvádzanie odpadovej vody,
3. zabezpečiť, aby vodovod, studňa a kanalizácia spĺňali technické požiadavky,
4. vykonávať riadnu a pravidelnú údržbu vodovodu, studne a kanalizácie.
   1. Dodávateľ má právo odmietnuť uzatvorenie zmluvy, ak má odberateľ/producent voči dodávateľovi neuhradené peňažné záväzky z akejkoľvek, aj neukončenej zmluvy.
   2. Dodávateľ

a) je oprávnený požadovať od odberateľa/ producenta, aby na vlastných zariadeniach vykonal na vlastné náklady nevyhnutné úpravy, ktoré sú potrebné na bezpečnú a spoľahlivú prevádzku vodovodu, studne a kanalizácii; inak odberateľ/ producent zodpovedá za škodu, ktorú tým spôsobil,

b) rozhoduje o technickom riešení, umiestnení a parametroch vodovodnej prípojky a kanalizačnej prípojky, o mieste a spôsobe jej pripojenia na vodovod alebo kanalizáciu a o umiestnení a technických podmienkach osadenia meradla na vodovodnej prípojke a kanalizačnej prípojke,

c) rozhoduje o technickom riešení, umiestnení a parametroch prípojky pre úžitkovú vodu, o mieste a spôsobe jej pripojenia na studňu a o umiestnení a technických podmienkach osadenia meradla na prípojke,

d) alebo osoby poverené dodávateľom sú oprávnené vstupovať v nevyhnutnom rozsahu na cudzie pozemky a do cudzích objektov na účely zabezpečenia spoľahlivej funkcie vodovodu, zistenia stavu meradla alebo jeho montáže, demontáže, opravy, údržby alebo výmeny, vykonania kontrolného merania množstva a kvality vody, zistenia technického stavu vodovodnej prípojky, prípojky pre úžitkovú vodu a kanalizačnej prípojky.

* 1. Dodávka pitnej vody, úžitkovej vody a odvádzanie odpadových vôd sa uskutoční iba na základe platne uzatvorenej zmluvy, v opačnom prípade sa odber pitnej vody alebo úžitkovej vody považuje za neoprávnený odber v zmysle článku 6. ods. 6.2. týchto OP alebo odvádzanie odpadových vôd za neoprávnené odvádzanie v zmysle článku 6. ods. 6.3. týchto OP.
  2. Dodávka pitnej vody pri dohodnutej kvalite a množstve je splnená vtokom vody z vodovodu do vodovodnej prípojky odberateľa.
  3. Dodávka úžitkovej vody v dohodnutej kvalite a množstve je splnená vtokom vody  z úžitkového vodovodu dodávateľa do prípojky pre úžitkovú vodu odberateľa.
  4. Odvádzanie odpadových vôd kanalizáciou je splnené vtokom odpadových vôd vypúšťaných zo zariadenia producenta do kanalizácie dodávateľa.
  5. Odberateľ/producent je povinný:

1. dodržiavať podmienky dohodnuté v zmluve vrátane týchto OP,
2. poskytnúť dodávateľovi údaje potrebné pre uzatvorenie zmluvy a ďalšie údaje, ktoré je dodávateľ oprávnený požadovať od odberateľa/producenta. Odberateľ/ producent je pri uzatvorení zmluvy povinný na požiadanie poskytnúť dodávateľovi najmä doklady obsahujúce jeho základné identifikačné údaje (napr. výpis z obchodného registra, nie starší ako tri mesiace, živnostenský list) a preukázať užívacie právo k nehnuteľnosti, do ktorej sa bude uskutočňovať dodávka pitnej vody a/alebo úžitkovej vody a odvádzanie odpadových vôd, prípadne preukázať súhlas vlastníka dotknutej nehnuteľnosti s užívaním; odberateľ/producent nie je povinný preukázať užívacie právo k nehnuteľnosti alebo súhlas vlastníka nehnuteľnosti s užívaním, ak vlastníkom nehnuteľnosti, do ktorej sa má vykonávať dodávka pitnej vody a/alebo úžitkovej vody a z ktorej sa majú odvádzať odpadové vody, je dodávateľ a má s odberateľom/producentom uzatvorenú nájomnú zmluvu k predmetnej nehnuteľnosti,
3. preukázať počas trvania zmluvy, na výzvu dodávateľa do 20 (slovom: dvadsiatich) kalendárnych dní od doručenia výzvy, trvanie užívacieho práva na dotknutú (-é) nehnuteľnosť (-ti) alebo trvajúci súhlas vlastníka nehnuteľnosti, do ktorej (-rých) dodávateľ uskutočňuje dodávku pitnej vody a/alebo úžitkovej vody a odvádzanie odpadových vôd v zmysle zmluvy, ak vlastník trvanie tohto práva alebo súhlasu pred dodávateľom spochybní,
4. oznámiť dodávateľovi zmenu vlastníckeho práva k nehnuteľnosti pripojenej na vodovod, studňu alebo kanalizáciu,
5. udržiavať odberné zariadenie v zodpovedajúcom technickom stave, starať sa o určené meradlo tak, aby nedošlo k jeho poškodeniu alebo odcudzeniu a sledovať jeho riadny chod; všetky závady na určenom meradle, vrátane porušenia zaistenia proti neoprávnenej manipulácii, ktoré odberateľ/producent zistí, ohlási bezodkladne dodávateľovi,
6. bezodkladne odstrániť prekážky, ktoré znemožňujú dodávateľovi odčítanie údajov z určeného meradla, najmä bezodkladne vykonať opatrenia proti zaplaveniu priestoru, v ktorom je určené meradlo umiestnené,
7. v nevyhnutnej miere umožniť dodávateľovi alebo ním poverenej osoby vstup na nehnuteľnosť pripojenú na vodovod, studňu alebo na kanalizáciu za účelom zabezpečenia spoľahlivej funkcie vodovodu,  studne alebo kanalizácie, zistenia stavu určeného meradla alebo jeho montáže, opravy, údržby alebo výmeny, alebo vykonania kontrolného merania množstva a kvality pitnej vody a množstva vypúšťaných odpadových vôd, ako aj zistenia technického stavu vodovodnej prípojky, prípojky pre úžitkovú vodu, alebo kanalizačnej prípojky a poskytnúť dodávateľovi potrebnú súčinnosť,
8. informovať dodávateľa bez zbytočného odkladu najmä o podstatnej zmene v odbere pitnej vody, úžitkovej vody alebo odvádzaní odpadových vôd, vzniku havárie, odstávky, výpadkov vo výrobe a pod. a oznamovať dodávateľovi návrhy zmien v ním vykonávanej činnosti, ktoré môžu mať vplyv na zmeny v dodávke pitnej vody, úžitkovej vody alebo odvádzaní odpadových vôd,

i) oznámiť dodávateľovi zistenú poruchu na vodovodnej prípojke, prípojke pre úžitkovú vodu, alebo kanalizačnej prípojke vrátane poruchy na meradle,

j) kontrolovať mieru znečistenia vypúšťaných odpadových vôd do kanalizácie; producent je oprávnený vypúšťať do kanalizácie dodávateľa iba splaškové vody. Ak bude producent v rozpore so zmluvou vypúšťať do kanalizácie dodávateľa iné ako splaškové vody, napríklad odpadové vody, osobitné vody, vody s obsahom nebezpečných látok alebo s obsahom obzvlášť škodlivých látok, zodpovedá tak za škodu, ktorá dodávateľovi vznikla konaním producenta.

2.9. Odberateľ nesmie bez písomného súhlasu dodávateľa využívať dodanú pitnú vodu z vodovodu a úžitkovú vodu zo studne na iný, ako zmluvne dohodnutý účel a ani dodávať pitnú vodu alebo úžitkovú vodu ďalšiemu odberateľovi.

2.10. Producent nesmie bez písomného súhlasu dodávateľa odvádzať odpadové vody do kanalizácie dodávateľa od ďalšieho producenta.

2.11. Ak má odberateľ požiadavky na čas dodávky pitnej vody, množstvo, tlak alebo odlišnú kvalitu pitnej vody, ktoré presahujú možnosti dodávky vody vodovodom dodávateľa, dodávateľ môže odmietnuť splnenie týchto požiadaviek. Odberateľ si môže s písomným súhlasom dodávateľa zabezpečiť splnenie týchto požiadaviek vlastnými zariadeniami na vlastné náklady.

2.12. Zmluvné strany sú navzájom povinné oznámiť si zmenu údajov uvedených v zmluve, najmä zmenu korešpondenčnej adresy, údajov o kontaktných osobách, e-mailovej adresy a adresy pre elektronické doručovanie faktúr, bankového spojenia a pod., a to bez zbytočného odkladu, najneskôr však do 5 (slovom: piatich) kalendárnych dní odo dňa ich zmeny. Zmluvné strany sa dohodli, že pre tento účel nie je potrebné uzatvoriť novú zmluvu, prípadne dodatok k zmluve, ale postačí len jednostranné oznámenie zmeny, doručené druhej zmluvnej strane elektronicky, na kontaktné miesto uvedené v zmluve, alebo písomne a podpísané oprávnenou osobou. V prípade porušenia tejto povinnosti zodpovedá zmluvná strana za škodu, ktorú svojim konaním, resp. nekonaním spôsobila druhej zmluvnej strane.

**3. Meranie a odpočet spotreby**

* 1. Dodávateľ zabezpečuje meranie množstva pitnej vody dodanej vodovodom a úžitkovej vody dodanej zo studne určeným meradlom dodávateľa.
  2. Množstvo odoberanej pitnej vody z vodovodu a úžitkovej vody dodanej zo studne sa určí odpočtom z týchto určených meradiel. Odberateľ, ktorý odoberá pitnú vodu z vodovodu, vypúšťa do kanalizácie také množstvo pitnej vody, ktoré podľa zistenia odobral z vodovodu. Podklad z odpočtu dodanej pitnej vody z vodovodu slúži aj na vyúčtovanie stočného za odvádzanie odpadových vôd. V prípade, že producent odvádza odpadové vody do vlastnej čističky odpadových vôd, t. j. odberateľ/producent neodvádza odpadové vody do kanalizácie dodávateľa, dodávateľ odberateľovi/producentovi cenu za odvádzanie odpadových vôd (stočné) nefakturuje.
  3. Určené meradlá sa umiestňujú tak, aby z nich bolo možné údaj odčítať. Odpočet všetkých určených meradiel vykonáva dodávateľ raz mesačne. Úmyselné znemožnenie prístupu k určenému meradlu sa považuje za podstatné porušenie zmluvy podľa článku 8. bodu 8.5. písm. d) týchto OP.
  4. Montáž alebo výmenu určeného meradla zabezpečuje dodávateľ po splnení ním stanovených technických podmienok, ktorých súčasťou je aj určenie typu určeného meradla podľa podmienok odberu a jeho umiestenia tak, aby bolo prístupné aj v čase neprítomnosti odberateľa .
  5. Pripojenie podružných meracích, kontrolných, signalizačných a regulačných zariadení, napojených na určené meradlo dodávateľa, je možné len s jeho súhlasom. Predmetné zariadenia pripája dodávateľ na náklady odberateľa.
  6. Rozširovať alebo rekonštruovať existujúce odberné zariadenie, ktorého prevádzkou sa menia technické podmienky a/alebo obchodné podmienky odberu pitnej vody, úžitkovej vody alebo odvádzanie odpadových vôd, je možné iba po predchádzajúcom súhlase dodávateľa.
  7. Dodávateľ je oprávnený nahradiť určené meradlo iným meradlom, ak

1. sa zistí na určenom meradle porucha, ktorá spôsobuje nepresnosť meradla, príp. nefunkčnosť meradla, alebo meradlo stratilo požadované metrologické vlastnosti a už nespĺňa zákonné metrologické požiadavky,
2. odberateľ požiada o preskúšanie určeného meradla,
3. si výmenu určeného meradla vyžaduje zmena zmluvných podmienok.

3.8. Dodávateľ je povinný plánovanú výmenu určeného meradla oznámiť odberateľovi najneskôr 15 (slovom: pätnásť) kalendárnych dní pred uskutočnením výmeny, a to elektronicky, zaslaním oznámenia o výmene určeného meradla na kontaktné miesto podľa príslušného ustanovenia zmluvy; pri neplánovanej výmene určeného meradla oznámi dodávateľ odberateľovi termín výmeny určeného meradla bezodkladne.

* 1. Dodávateľ je povinný pri výmene určeného meradla informovať odberateľa o stave odobratého množstva pitnej vody a/alebo úžitkovej vody a zároveň je povinný oznámiť stav určeného meradla pred výmenou a stav nového určeného meradla po výmene.
  2. Ak sa odberateľ nezúčastní výmeny určeného meradla, je dodávateľ povinný elektronicky informovať odberateľa o výmene, stave určeného meradla pred výmenou a stave nového určeného meradla po výmene.

3.11. V prípade poruchy určeného meradla alebo z iného dôvodu, ktorý spôsobuje nemožnosť odpočtu množstva dodanej pitnej vody alebo úžitkovej vody meraného určeným meradlom, sa dodané množstvo určí

a) výpočtom množstva dodanej pitnej vody alebo úžitkovej vody podľa priemeru množstva pitnej vody alebo úžitkovej vody nameraného za porovnateľné obdobie, kedy určené meradlo, resp. odpočet údajov, prebehol bez nežiaducich vplyvov, a teda meradlo meralo správne,

b) podľa spotreby rovnakého obdobia predchádzajúceho roka, s prihliadnutím na prípadné zmeny v dodávke,

c) dohodou zmluvných strán.

* 1. Ak má odberateľ pochybností o správnosti merania údajov o  dodávke pitnej vody alebo úžitkovej vody, alebo ak odberateľ zistí chybu na určenom meradle, má právo požiadať dodávateľa o preskúšanie určeného meradla doručením písomnej žiadosti o preskúšanie určeného meradla. Žiadosť o preskúšanie určeného meradla nezbavuje odberateľa povinnosti zaplatiť v určenej lehote dodávateľom vystavenú faktúru za dodávku pitnej vody a/alebo úžitkovej vody a odvádzanie odpadových vôd. Dodávateľ je povinný do 30 (slovom: tridsiatich) dní od doručenia písomnej žiadosti odberateľa zabezpečiť výmenu určeného meradla a predložiť určené meradlo na preskúšanie. O výsledku skúšky je dodávateľ povinný odberateľa písomne informovať do 5 (slovom: piatich) pracovných dní po obdržaní výsledku skúšky. Ak sa zistí chyba určeného meradla, ktorá presahuje chybu povolenú podľa zákona č. 142/2000 Z. z. o metrológii a o zmene a doplnení niektorých zákonov v znení neskorších predpisov (ďalej len „zákon o metrológii“), uhradí ten, komu bola odchýlka na prospech, druhej zmluvnej strane finančný rozdiel, a to odo dňa posledného odpočtu určeného meradla uskutočneného pred podaním žiadosti; v tomto prípade uhrádza náklady spojené s jeho preskúšaním a výmenou dodávateľ. Ak na určenom meradle neboli zistené chyby, ktoré presahujú chybu povolenú podľa zákona o metrológii, uhrádza náklady spojené s jeho výmenou a preskúšaním odberateľ.

## Ak bola nefunkčnosť alebo poškodenie určeného meradla spôsobená nedostatočnou ochranou meradla odberateľom alebo zásahom odberateľa, ktorý spôsobil jeho poškodenie, náhradu škody a náklady spojené s výmenou alebo opravou určeného meradla hradí odberateľ.

## 

## **4. Cena za dodávku pitnej vody, úžitkovej vody a odvádzanie odpadových vôd a platobné podmienky**

## **4.1. Všeobecné ustanovenia**

* + 1. Dodávateľ fakturuje dodané množstvo pitnej vody a/alebo úžitkovej vody na základe skutočne nameraných údajov; množstvo odvádzaných odpadových vôd sa fakturuje podľa údajov o množstve dodanej pitnej vody v zmysle ust. článku 3. bod 3.2. týchto OP. Ak má odberateľ/producent viac odberných miest, vystaví sa jedna spoločná faktúra.
    2. Cena za dodávku pitnej vody (vodné), ako aj odvádzanie odpadovej vody (stočné), je stanovená v súlade s cenovým rozhodnutím, vydaným Úradom pre reguláciu sieťových odvetví pre dodávateľovho subdodávateľa – Bratislavská vodárenská spoločnosť, a. s. (ďalej len „BVS“).
    3. K cene vodného a stočného je dodávateľ oprávnený fakturovať aj infraštruktúrny poplatok  za udržiavanie vodovodnej siete a kanalizačnej siete dodávateľa (vrátane meradiel) (ďalej len „infraštruktúrny poplatok“), a to mesačne vo výške uvedenej v zmluve.
    4. Cena za dodávku úžitkovej vody zo studne je stanovená na základe nákladov dodávateľa na prevádzkovanie studne, úžitkového vodovodu a prípojky na dodávku úžitkovej vody (vrátane meradiel vody) a právoplatného rozhodnutia Slovenského vodohospodárskeho podniku Odštepný závod Bratislava povodie Dunaja (ďalej len „SVP“) vydaného pre dodávateľa pre príslušný rok.
    5. Výška jednotlivých cien a poplatkov podľa bodu 4.1.2 až 4.1.4 tohto článku OP je špecifikovaná v zmluve. Ceny sú uvedené bez DPH; príslušnú sadzbu DPH bude dodávateľ odberateľovi/producentovi fakturovať v súlade s príslušnými ustanoveniami zákona č. 222/2004 Z. z. o dani z pridanej hodnoty v platnom znení (ďalej len „zákon o DPH“).
    6. Odberateľ/producent bude uhrádzať platby podľa bodu 4.1.2 až 4.1.4 tohto článku OP mesačne, na základe faktúry, vystavenej dodávateľom najskôr 1. (slovom: prvý) deň mesiaca, nasledujúceho po mesiaci, v ktorom sa uskutočnila dodávka pitnej vody a/alebo, úžitkovej vody a odvádzanie odpadových vôd.
    7. Vystavenú faktúru dodávateľ doručí odberateľovi/producentovi elektronicky vo formáte PDF na e-mailovú adresu, určenú odberateľom/producentom pre tieto účely v zmluve; odberateľ/producent podpisom zmluvy vyjadruje svoj výslovný súhlas s elektronickým doručovaním faktúr v zmysle § 71 ods. 1 písm. b) zákona o DPH.
    8. Elektronická faktúra spĺňa všetky náležitosti faktúry v zmysle § 74 zákona o DPH a považuje za daňový doklad, teda je plnohodnotnou náhradou faktúry v papierovej forme.
    9. Elektronická faktúra sa považuje za doručenú okamihom odoslania e-mailovej správy zo strany dodávateľa na elektronickú adresu odberateľa/producenta; v prípade pochybností sa elektronická faktúra považuje za doručenú uplynutím dvoch pracovných dní odo dňa preukázateľného odoslania elektronickej faktúry odberateľovi/producentovi prostredníctvom elektronickej pošty na e-mailovú adresu odberateľa/producenta.
    10. Dodávateľ nezodpovedá za poškodenie údajov alebo neúplné údaje, ak poškodenie alebo neúplnosť údajov boli spôsobené poruchou na komunikačnej trase pri použití Internetu. Dodávateľ ďalej nezodpovedá za škody vzniknuté z dôvodu nekvalitného alebo nedostatočného pripojenia odberateľa/producenta do siete Internet, z dôvodu porúch vzniknutých na komunikačnej trase k odberateľovi/ producentovi, alebo z iných dôvodov, pre ktoré sa odberateľovi/producentovi nepodarilo nadviazať príslušné spojenie alebo prístup k Internetu.
    11. Splatnosť elektronickej faktúry je 14 (slovom: štrnásť) dní odo dňa jej doručenia, ak sa zmluvné strany nedohodnú inak. Odberateľ/producent je oprávnený vrátiť faktúru pred uplynutím lehoty jej splatnosti bez zaplatenia, len ak neobsahuje niektorú z náležitostí, ustanovenú všeobecne záväzným právnym predpisom alebo označenie banky a čísla účtu dodávateľa, pričom musí uviesť dôvod vrátenia. V takom prípade plynie nová lehota splatnosti odo dňa doručenia opravenej faktúry odberateľovi/producentovi.

4.1.12. Ak je odberateľ/producent v omeškaní s úhradou elektronickej faktúry, má dodávateľ nárok na úrok z omeškania vo výške 0,05 % z dlžnej sumy za každý deň omeškania. Zároveň dodávateľ ako veriteľ oznámi odberateľovi/producentovi ako dlžníkovi toto omeškanie formou výzvy (upomienky). Úrok z omeškania je odberateľ povinný zaplatiť na bankový účet dodávateľa, uvedený v záhlaví zmluvy, do 14 (slovom: štrnástich) dní od doručenia elektronickej faktúry na úroky z omeškania (ďalej len „penalizačná faktúra“); ustanovenie ods. 4.2. bod 4.2.2. tohto článku OP platí pre tento prípad rovnako. Ak odberateľ/producent nesplní finančný záväzok ani v dodatočnej lehote, určenej v písomnej výzve (upomienke), má dodávateľ právo

a) obmedziť alebo prerušiť  dodávku pitnej vody, úžitkovej vody a odvádzanie odpadových vôd v zmysle článku 7. ods. 7.2. písm. m) týchto OP alebo

b) okamžite odstúpiť od zmluvy v zmysle článku 8 ods. 8.6. písm. b) týchto OP.

* + 1. Ak dôjde k zmene rozhodnutia Úradu pre reguláciu sieťových odvetví, vydaného pre BVS, alebo k zmene rozhodnutia SVP, vydaného pre dodávateľa, (ďalej spolu len „regulovaná platba“) je dodávateľ oprávnený jednostranným právnym úkonom upraviť výšku regulovanej platby od prvého dňa, od ktorého je zmena príslušného rozhodnutia účinná.
    2. Dodávateľ je zároveň počas trvania zmluvy oprávnený jednostranným právnym úkonom zmeniť výšku

a) infraštruktúrneho poplatku z dôvodu zmeny výšky nákladov dodávateľa na prevádzkovanie vodovodnej siete a kanalizačnej siete;

b) ceny za dodávku úžitkovej vody z dôvodu zmeny výšky nákladov dodávateľa na prevádzkovanie studne a prípojky na dodávku úžitkovej vody;

(ďalej spolu len „neregulovaná cena“), a to vždy k 1. januáru nasledujúceho kalendárneho roka.

* + 1. S ohľadom na znenie bodu 4.1.13 a 4.1.14. tohto článku OP odberateľ/producent berie na vedomie, že pre tento účel nie je potrebné uzatvoriť dodatok k zmluve, ale zmenu výšky regulovanej ceny alebo neregulovanej ceny dodávateľ oznámi odberateľovi/producentovi elektronicky spolu s prvou faktúrou, vystavenou po nadobudnutí účinnosti tejto zmeny.
    2. Ak odberateľ/producent nesúhlasí so zmenou regulovanej ceny alebo so zmenou výšky neregulovanej ceny, môže zmluvu vypovedať k poslednému dňu mesiaca, v ktorom sa o zmene ceny dozvedel; výpoveďou zmluvy zo strany odberateľa/producenta však nezaniká jeho povinnosť na úhradu faktúry. Za obdobie odo dňa účinnosti zmeny výšky regulovanej ceny alebo neregulovanej ceny do dňa skončenia zmluvy, je odberateľ/producent povinný uhradiť dodávateľovi cenu v zmenenej (upravenej) výške.

.

* 1. **Osobitné ustanovenia k peňažným záväzkom**
     1. Platby za služby poskytované dodávateľom sa vykonávajú najmä bezhotovostne v eurách, v peňažných ústavoch pôsobiacich na území štátov združených v SEPA. Odlišný spôsob platenia môže byť dohodnutý v zmluve.
     2. Za deň úhrady sa rozumie dátum pripísania celkovej príslušnej platby na účet dodávateľa. Peňažné záväzky vyplývajúce zo zmluvy sa považujú za splnené v ten deň, kedy bola suma, odpovedajúca príslušnému peňažnému záväzku, pripísaná na účet oprávneného príjemcu. Ak je v zmluve uvedený účet, na ktorý sa má plniť dodávateľovi, iný ako je účet, uvedený na faktúre ním vystavenej, odberateľ/producent môže plniť aj na účet, uvedený na takejto faktúre. Ak dlžná suma alebo jej časť bola pripísaná na iný účet dodávateľa ako je účet, určený na úhradu v  zmluve alebo na nám vystavenej faktúre, peňažný záväzok odberateľa/producenta sa považuje za uhradený dňom pripísania dlžnej sumy aj na takýto iný účet. Dodávateľ má však v takom prípade voči odberateľovi/producentovi nárok na náhradu skutočných nákladov, spojených s predisponovaním príslušnej sumy na účet, na ktorý bol odberateľ/producent povinný príslušný peňažný záväzok splniť pôvodne v zmysle zmluvy, resp. podľa faktúry.
     3. Ak sa odberateľ/producent dostane do omeškania so splnením pohľadávok dodávateľa podľa zmluvy, má dodávateľ nárok požadovať okrem úroku z omeškania podľa ods. 4.1. bod 4.1.12 tohto článku OP aj zmluvnú pokutu vo výške 0,05 % z dlžnej sumy, a to za každý, čo aj začatý deň omeškania, počnúc začiatkom omeškania, avšak to len za predpokladu, že odberateľ/producent neuhradí príslušný záväzok ani na základe a v lehote, uvedenej vo výzve (upomienke) dodávateľa; nárok na náhradu škody, čo aj v rozsahu prevyšujúcom výšku zmluvnej pokuty tým nie je dotknutý.
     4. Odchylne od ustanovenia § 330 ods. 1 a 2 Obchodného zákonníka sa zmluvné strany dohodli, že ak má dodávateľovi ako veriteľovi odberateľ/producent ako dlžník splniť niekoľko peňažných záväzkov a poskytnuté plnenie nestačí na splnenie všetkých záväzkov, je splnený záväzok, určený pri plnení dlžníkom tak, že ako identifikátor (variabilný symbol) uvedie číslo faktúry, ktorú mieni uhradiť (tzv. identifikované plnenie). Ak odberateľ/producent ako dlžník neurčí, ktorý z viacerých peňažných záväzkov plní (tzv. neidentifikované plnenie), je splnený záväzok najskôr splatný, konkrétne jeho istina; to znamená, že dodávateľ ako veriteľ nebude povinný prednostne započítavať/ priraďovať prijaté a neidentifikované plnenia na úroky z omeškania. Prípadné úroky z omeškania bude dodávateľ ako veriteľ uplatňovať penalizačnou faktúrou.
     5. Odberateľ/producent si je vedomý skutočnosti, že omeškaním s úhradou splatných pohľadávok nevznikajú dodávateľovi len nároky podľa bodu 4.2.3. týchto OP, ale aj zákonný nárok na paušálnu náhradu nákladov spojených s uplatnením pohľadávky (-ok) vo výške ustanovenej nariadením vlády č. 21/2013 Z. z., ktorým sa vykonávajú niektoré ustanovenia Obchodného zákonníka.
     6. Zmluvné strany sa dohodli, že ak dodávateľ zistí, že odberateľ/producent plnil viac ako bol povinný v zmysle zmluvy (preplatok), tento sa mu nevydá, ale sa použije na účely vyrovnania v budúcnosti najskôr splatných peňažných pohľadávok, a to bez ohľadu na to, či titulom ich vzniku bola zmluva alebo iný právny dôvod. Ak ku dňu skončenia zmluvy dodávateľ neeviduje voči odberateľovi/producentovi žiadne pohľadávky, vzniknuté z akékoľvek právneho dôvodu, zaväzuje sa preplatok previesť na účet odberateľa/producenta, a to do 30 (slovom: tridsiatich) kalendárnych dní od skončenia zmluvy.
     7. Ak pre porušenie niektorej zo zmluvných alebo zákonných povinností odberateľa/producenta vznikne dodávateľovi škoda, bude ju dodávateľ uplatňovať voči odberateľovi/producentovi v zmysle ust. § 373 a nasl. Obchodného zákonníka.

4.2.8. S ohľadom na ust. § 401 Obchodného zákonníka odberateľ/producent ako dlžník vyhlasuje, že pohľadávky, ktoré vzniknú na základe alebo v súvislosti so zmluvou, sa voči nemu premlčujú v 10-ročnej premlčacej dobe.

## **5. Reklamácie**

5.1. Ak vzniknú chyby pri fakturácii za dodávku pitnej vody, úžitkovej vody a odvádzanie odpadových vôd nesprávnym odpočtom, chybou v počítaní a pod., má dodávateľ, ako aj odberateľ/producent, nárok na vyrovnanie nesprávne fakturovaných čiastok; ustanovenie článku 3 bod 3.14. týchto OP tým nie je dotknuté. Reklamáciou nie je písomná žiadosť odberateľa/producenta o opravu formálnych náležitostí faktúry (napr. nesprávnej poštovej adresy, ktorú odberateľ/producent spôsobil nedostatočnou súčinnosťou) a žiadosť o preskúšanie meradla.

5.2. Odberateľ/producent môže reklamáciu uplatniť

1. písomne na adresu: Letisko M. R. Štefánika, divízia rozvoja a správy majetku, odbor správa energetiky a technológií, P. O. BOX 160, 823 11 Bratislava 216,
2. elektronicky zaslaním e-mailovej správy na adresu: *energie@bts.aero*,
3. osobne, na kontaktom mieste dodávateľa, divízia rozvoja a správy majetku, odbor správa energetiky a technológií.

5.3. Reklamácia musí obsahovať

a) identifikáciu odberateľa/producenta

aa) meno a priezvisko alebo obchodné meno,

ab) trvalé bydlisko, vrátane PSČ alebo sídlo a IČO,

ac) číslo zmluvy,

b) presný popis s odôvodnením reklamácie, spolu s prípadnou dokumentáciou a ďalšími podstatnými skutočnosťami dôležitými pre posúdenie reklamácie,

c) identifikačné údaje týkajúce sa predmetu reklamácie,

d) identifikačné údaje reklamovanej faktúry, spolu s variabilným symbolom, ktorej sa reklamácia týka,

e) podpis odberateľa/producenta alebo osoby oprávnenej konať za odberateľa/producenta, ak nejde o reklamáciu prostredníctvom elektronickej komunikácie.

5.4. Ak reklamácia neobsahuje vyššie uvedené náležitosti a dodávateľ nevie identifikovať odberateľa/producenta, vyzve ho na doplnenie reklamácie o potrebné údaje s určením lehoty, ktorá nesmie byť kratšia ako 5 (slovom: päť) kalendárnych dní od doručenia výzvy. Ak odberateľ/producent reklamáciu nedoplní, bude sa považovať za neoprávnenú. Ak odberateľ/producent reklamáciu doplní, predlžuje sa lehota na vybavenie reklamácie o dobu, kým odberateľ/producent poskytne potrebné informácie.

5.5. Podanie reklamácie nemá vo vzťahu k splatnosti záväzkov odberateľa/producenta v zmysle vystavených faktúr odkladný účinok.

5.6. Dodávateľ reklamáciu bezodkladne prešetrí a výsledok šetrenia oznámi odberateľovi/ producentovi v lehote do 30 (slovom: tridsať) kalendárnych dní odo dňa, keď mu bola reklamácia doručená, a to buď elektronicky, zaslaním e-mailovej správy (ak bola reklamácia uplatnená elektronickou formou) alebo písomne na adresu uvedenú v zmluve.

5.7. Ak bude vyúčtovanie opravené v prospech odberateľa/producenta, zašle dodávateľ odberateľovi/producentovi faktúru (dobropis) na čiastku rozdielu; pre splatnosť týchto platieb platí ustanovenie článku 4. bod 4.1.11. týchto OP.

5.8. Pri nedodržaní štandardov kvality dodávky vody postupuje dodávateľ v zmysle vyhlášky Úradu pre reguláciu sieťových odvetví č. 276/2012 Z. z., ktorou sa ustanovujú štandardy kvality dodávky pitnej vody verejným vodovodom a odvádzania odpadovej vody verejnou kanalizáciou.

**6. Neoprávnený odber pitnej vody a úžitkovej vody a neoprávnené odvádzanie odpadových vôd**

6.1. Za neoprávnený odber pitnej vody z vodovodu dodávateľa, neoprávnený odber úžitkovej vody zo studne dodávateľa, alebo pri neoprávnenom vypúšťaní odpadových vôd do kanalizácie dodávateľa, je odberateľ alebo producent povinný uhradiť dodávateľovi zmluvnú pokutu vo výške 250 (slovom: dvestopäťdesiat) EUR denne v každom jednotlivo zistenom prípade neoprávneného odberu pitnej vody, úžitkovej vody alebo neoprávneného vypúšťania odpadových vôd. Zaplatením zmluvnej pokuty nie je dotknutá povinnosť odberateľa/producenta nahradiť dodávateľovi škodu, čo aj v rozsahu prevyšujúcom výšku zmluvnej pokuty.

6.2. Neoprávneným odberom pitnej vody z vodovodu a úžitkovej vody zo studne je

a) odber bez uzatvorenej zmluvy alebo v rozpore s takouto zmluvou,

b) odber pred meradlom (§ 29 ods. 7 zákona č. 442/2002 Z. z. o verejných vodovodoch a verejných kanalizáciách v platnom znení) alebo odber po odstránení meradla,

c) odber s používaním meradla, ktoré v dôsledku neoprávneného zásahu odber nezaznamenáva alebo zaznamenáva odber menší, ako je skutočný,

d) odber s používaním meradla, na ktorom bolo poškodené zaistenie proti neoprávnenej manipulácii,

e) odber s použitím požiarneho obtoku na iné účely ako požiarne,

f) odber bez súhlasu dodávateľa.

6.3. Neoprávneným vypúšťaním odpadových vôd do kanalizácie je

a) vypúšťanie bez uzatvorenej zmluvy o odvádzaní odpadových vôd alebo v rozpore s takouto zmluvou,

b) vypúšťanie bez merania, ak je dohodnuté alebo je v rozpore s podmienkami dohodnutými v zmluve o odvádzaní odpadových vôd,

c) vypúšťanie s používaním meradla (v prípade, že je inštalované), ktoré nie je umiestnené podľa rozhodnutia prevádzkovateľa kanalizácie,

d) vypúšťanie s používaním meradla (v prípade, že je inštalované), ktoré v dôsledku zásahu množstvo nezaznamenáva alebo zaznamenáva menšie množstvo, ako je skutočné,

e) vypúšťanie s používaním meradla (v prípade, že je inštalované), na ktorom je poškodené zaistenie proti neoprávnenej manipulácii.

6.4. Odberateľ, ktorý neoprávnene odoberá pitnú vodu z vodovodu, úžitkovú vodu zo studne alebo producent, ktorý neoprávnene vypúšťa odpadovú vodu do kanalizácie, zodpovedá za takto vzniknutú škodu dodávateľovi.

6.5. V prípade zistenia neoprávneného odberu pitnej vody alebo úžitkovej vody alebo neoprávneného odvádzania odpadových vôd má dodávateľ právo obmedziť alebo prerušiť dodávku pitnej vody a/alebo úžitkovej vody a odvádzanie odpadových vôd.

6.6. Dodávateľ je povinný obnoviť dodávku pitnej vody alebo úžitkovej vody a odvádzanie odpadových vôd na danom odbernom mieste až po:

a) úhrade škody spôsobenej dodávateľovi neoprávneným odberom alebo odvádzaním,

b) (ak určené meradlo nebolo umiestnené na verejne prístupnom mieste) splnení povinnosti umiestniť určeného meradla na verejne dostupné miesto podľa podmienok dodávateľa na náklady odberateľa/producenta, ktorý sa neoprávneného odberu dopustil,

c) odstránení príčin neoprávneného odberu, a to najmä v prípade, ak:

ca) bol zistený neoprávnený odber bez zmluvy, po uzavretí zmluvy s odberateľom/producentom alebo

cb) bol odber v rozpore s uzatvorenou zmluvou, po preukázateľne dosiahnutom súlade zmluvných podmienok a skutkového stavu, alebo

cc) bol neoprávnený odber spôsobený technickým zásahom na odbernom mieste, po uvedený odberného miesta do pôvodného stavu.

## **7. Obmedzenie a prerušenie dodávky pitnej vody, úžitkovej vody a odvádzania odpadových vôd**

7.1. Dodávateľ je oprávnený podľa aktuálnej potreby vykonať opatrenia na prerušenie alebo obmedzenie dodávky pitnej vody, úžitkovej vody alebo odvádzania odpadových vôd v nevyhnutnom rozsahu. O týchto opatreniach je povinný bez zbytočného odkladu informovať odberateľa/producenta.

7.2. Dodávateľ je oprávnený obmedziť alebo prerušiť dodávku pitnej vody alebo odvádzanie odpadových vôd v týchto prípadoch:

a) z dôvodu mimoriadnej udalosti podľa § 3 ods. 2 zákona Národnej rady Slovenskej republiky   
č. 42/1994 Z. z. o civilnej ochrane obyvateľstva v znení neskorších predpisov (ďalej len „zákon o civilnej ochrane obyvateľstva“),

b) pri poruche vodovodu alebo kanalizácie,

c) pri ohrození života a zdravia ľudí alebo majetku,

d) pri vykonávaní plánovaných opráv, údržbárskych a revíznych prácach,

e) pri obmedzení zásobovania vodou,

f) pri vyhlásení regulačných stupňov odberu vôd,

g) ak nevyhovuje zariadenie odberateľa technickým požiadavkám tak, že kvalita vody vo vodovode môže ohroziť zdravie alebo bezpečnosť osôb alebo spôsobiť škodu na majetku,

h) ak zariadenie odberateľa/producenta alebo spôsob odberu vody alebo odvádzania odpadových vôd je v rozpore s dohodnutými technickými podmienkami tak, že môže ohroziť zdravie, bezpečnosť osôb alebo majetok, prípadne spôsobiť neprípustné technické alebo technologické zmeny v dodávke vody, v odvádzaní odpadových vôd alebo čistení odpadových vôd,

i) ak neumožní odberateľ/producent dodávateľovi prístup k meradlu, vodovodnej prípojke alebo kanalizačnej prípojke; ustanovenie článku 3. ods. 3.3. posledná veta týchto OP tým nie je dotknuté,

j) ak sa zistilo neoprávnené pripojenie vodovodnej prípojky alebo kanalizačnej prípojky,

k) ak odberateľ/producent nezabezpečí odstránenie zistenej poruchy na svojich zariadeniach alebo na svojej vodovodnej prípojke alebo kanalizačnej prípojke v lehote stanovenej dodávateľom, ktorá nesmie byť kratšia ako tri dni,

l) pri preukázaní neoprávneného odberu vody alebo neoprávnenom odvádzaní odpadových vôd; ustanovenie článku 8. bod 8.6. písm. a) zmluvy tým nie je dotknuté,

m) v prípade nezaplatenia vodného alebo stočného po dobu dlhšiu ako 30 (slovom: tridsať) kalendárnych dní po dobe splatnosti; ustanovenie článku 8. bod 8.6. písm. b) zmluvy tým nie je dotknuté,

n) v prípade neplnenia iných povinností odberateľom/producentom, ktoré mu vyplývajú zo všeobecne záväzných právnych predpisov alebo z tejto zmluvy.

7.3. Dodávateľ je oprávnený obmedziť alebo prerušiť dodávku úžitkovej vody v týchto prípadoch:

a) pri poruche prípojky pre úžitkovú vodu,

b) pri vykonávaní plánovaných opráv, údržbárskych a revíznych prácach,

c) ak zariadenie odberateľa alebo spôsob odberu úžitkovej vody je v rozpore s dohodnutými technickými podmienkami,

d) ak neumožní odberateľ dodávateľovi prístup k meradlu alebo prípojke pre úžitkovú vodu; ustanovenie článku 3. ods. 3.3. posledná veta týchto OP tým nie je dotknuté,

e) ak odberateľ nezabezpečí odstránenie zistenej poruchy na svojich zariadeniach alebo na svojej prípojke pre úžitkovú vodu v lehote stanovenej dodávateľom, ktorá nesmie byť kratšia ako tri dni,

f) pri preukázaní neoprávneného odberu úžitkovej vody; ustanovenie článku 8. bod 8.6. písm. a) zmluvy tým nie je dotknuté,

g) v prípade nezaplatenia ceny za dodávku úžitkovej vody po dobu dlhšiu ako 30 (slovom: tridsať) kalendárnych dní po dobe splatnosti; ustanovenie článku 8. bod 8.6. písm. b) zmluvy tým nie je dotknuté,

h) v prípade neplnenia iných povinností odberateľom, ktoré mu vyplývajú zo všeobecne záväzných právnych predpisov alebo z tejto zmluvy.

7.4. Dodávateľ je oprávnený prerušiť alebo obmedziť dodávku pitnej vody alebo odvádzanie odpadových vôd bez predchádzajúceho upozornenia iba v prípade podľa bodu 7.2. písm. a) až c) a písm. e) tohto článku zmluvy a dodávku úžitkovej vody iba v prípade podľa bodu 7.3. písm. a) tohto článku zmluvy. Prerušenie alebo obmedzenie dodávky pitnej vody, úžitkovej vody alebo odvádzania odpadových vôd je dodávateľ povinný bezodkladne oznámiť odberateľovi/ producentovi, a to elektronicky, zaslaním   
e-mailovej správy na adresu uvedenú v zmluve.

7.5. V prípade prerušenia dodávky pitnej vody alebo odvádzania odpadových vôd podľa bodu 7.2. písm. a) tohto článku OP dodávateľ postupuje podľa zákona o ochrane civilného obyvateľstva.

7.6. Dodávateľ je povinný bezodkladne odstrániť príčinu prerušenia alebo obmedzenia dodávky pitnej vody alebo odvádzania odpadových vôd podľa odseku 7.2. písm. a) až d) tohto článku OP a dodávky úžitkovej vody podľa odseku 7.3. písm. a) a b) tohto článku OP, a bezodkladne obnoviť dodávku pitnej vody, úžitkovej vody a odvádzanie odpadových vôd.

7.7. Dodávateľ je povinný ihneď obmedziť alebo prerušiť dodávku pitnej vody, dodávku úžitkovej vody alebo odvádzanie odpadových vôd v nevyhnutnom rozsahu, ak o to požiada odberateľ/producent a technické podmienky to umožňujú. Ak technické podmienky neumožňujú ihneď obmedziť alebo prerušiť dodávku pitnej vody, dodávku úžitkovej vody alebo odvádzanie odpadových vôd, dodávateľ je povinný obmedziť alebo prerušiť dodávku pitnej vody, dodávku úžitkovej vody alebo odvádzanie odpadových vôd najneskôr do 48 hodín od požiadania. O takéto obmedzenie alebo prerušenie dodávky pitnej vody, dodávky úžitkovej vody alebo odvádzania odpadových vôd nemôže odberateľ/producent požiadať z dôvodu pravidelnej regulácie dodávky vody alebo odvádzania odpadových vôd.

7.8. Dodávateľ je povinný oznámiť odberateľovi/producentovi

a) najmenej 3 (slovom: tri) dni vopred obmedzenie alebo prerušenie dodávky pitnej vody z vodovodu alebo odvádzania odpadových vôd do kanalizácie podľa odseku 7.2. písm. f) až n) tohto článku OP a dodávky úžitkovej vody  zo studne podľa odseku 7.3. písm. c) až h) tohto článku OP,

b) najmenej 15 (slovom: pätnásť) kalendárnych dní vopred obmedzenie alebo prerušenie dodávky pitnej vody z vodovodu alebo odvádzania odpadových vôd do kanalizácie podľa odseku 7.2. písm. d) tohto článku OP a dodávky úžitkovej vody zo studne podľa odseku 7.3. písm. b) tohto článku OP, s uvedením doby trvania vykonania plánovaných opráv, údržbárskych prác a revíznych prác.

7.9. Ak bola prerušená alebo obmedzená dodávka vody alebo odvádzanie odpadových vôd z dôvodov uvedených v odseku 7.2. písm. g) až n), v odseku 7.3. písm. c) až h) a v odseku 7.7. tohto článku OP, hradí s tým spojené náklady odberateľ/producent.

## **8. Ukončenie a zánik zmluvy**

* 1. Ak je zmluva uzatvorená na dobu určitú, zaniká uplynutím lehoty, na ktorú bola uzatvorená.
  2. Zmluva zanikne aj

1. dňom zániku/skončenia nájomnej zmluvy uzatvorenej medzi dodávateľom ako prenajímateľom a odberateľom/ producentom ako nájomcom, ak na základe tejto nájomnej zmluvy odberateľ/producent užíva priestory, do ktorých dodávateľ vykonáva dodávku pitnej vody, úžitkovej vody a z ktorých odvádza odpadové vody,
2. písomnou dohodou zmluvných strán, a to najmä v prípade prechodu vlastníckeho práva k nehnuteľnosti alebo iného užívacieho práva k nehnuteľnosti, v ktorej sa odberné miesto nachádza.

8.3. Zmluvu môže vypovedať ktorákoľvek zmluvná strana aj bez uvedenia dôvodu. Výpovedná lehota je 2-mesačná a začína plynúť prvý deň kalendárneho mesiaca nasledujúceho po mesiaci, v ktorom bola výpoveď doručená druhej zmluvnej strane a skončí uplynutím posledného dňa príslušného kalendárneho mesiaca.

* 1. Odberateľ/producent má právo vypovedať zmluvu aj v lehote podľa článku 4. ods. 4.1.16. týchto OP, ak nesúhlasí so zmenou výšky regulovanej ceny alebo zmenou výšky neregulovanej ceny.
  2. Zmluvné strany sú oprávnené odstúpiť od zmluvy okamžite, ak:
     1. proti druhej zmluvnej strane bol vyhlásený konkurz, alebo dôjde k zamietnutiu návrhu na vyhlásenie konkurzu pre nedostatok majetku,
     2. druhá zmluvná strana vstúpila do likvidácie,
     3. rozhodnutím štátneho orgánu alebo zmenou všeobecne záväzných právnych predpisov sa podstatným spôsobom zmenia alebo zaniknú okolnosti, ktoré viedli k uzatvoreniu tejto zmluvy,
     4. dôjde k takej zmene v majetkovej účasti na základnom imaní odberateľa/producenta alebo k takým personálnym zmenám v štatutárnom alebo kontrolnom orgáne odberateľa/producenta, že u neho majetkovú účasť získa alebo pôsobnosť štatutárneho/kontrolného orgánu čo aj len ako jeden z jeho členov bude vykonávať tretia osoba, ktorá však ku dňu zápisu zmeny do obchodného registra je vo vzťahu k dodávateľovi v postavení dlžníka z iného právneho vzťahu, a to v rozsahu viac ako 1.000,- EUR (slovom tisíc eur).

8.6. Dodávateľ má právo okamžite odstúpiť od zmluvy v prípade podstatného porušenia zmluvy odberateľom/producentom, a to

a) v prípade neoprávneného odberu podľa článku 6. ods. 6.2. týchto OP alebo neoprávneného vypúšťania odpadových vôd podľa článku 6. ods. 6.3. týchto OP; odstúpením od zmluvy však nie je dotknuté právo dodávateľa podľa článku 6. ods. 6.1. týchto OP,

b) ak je odberateľ/producent v omeškaní s platbou za dodávku pitnej vody, úžitkovej vody a odvádzanie odpadových vôd o viac ako 30 (slovom: tridsať) kalendárnych dní po lehote splatnosti,

c) v prípade porušenia niektorej z povinností podľa článku 2. ods. 2.8. až 2.10. týchto OP,

d) ak ide o iné porušenie povinnosti, ktoré je ako podstatné porušenie v zmluve (vrátane týchto OP) výslovne ustanovené.

8.7. Odberateľ/producent má právo okamžite odstúpiť od zmluvy v prípade podstatného porušenia zmluvy dodávateľom, a to:

a) v prípade porušenia niektorej z povinností podľa článku 2. ods. 2.1. týchto OP.

8.8. Každá zo zmluvných strán je oprávnená písomne odstúpiť od zmluvy aj za podmienok, ak

a) dôjde k zmene príslušných právnych predpisov,

b) sa podstatným spôsobom zmení situácia na trhu vodného hospodárstva,

c) dôjde k zmene prevádzkových potrieb ktorejkoľvek zmluvnej strany, a to vo forme písomných a riadne očíslovaných dodatkov k nej. Zmluvné strany sa zaväzujú ukončiť obchodné rokovania o zmene zmluvy z dôvodov podľa písmena a) až c) tohto bodu v lehote 3 (slovom: troch) mesiacov od ich iniciácie; v opačnom prípade je každá zo zmluvných strán oprávnená od tejto zmluvy odstúpiť.

* 1. Odstúpenie od zmluvy podľa bodu 8.5. až 8.8. tohto článku musí mať písomnú formu, musí byť druhej strane riadne doručené a musí v ňom byť uvedený dôvod odstúpenia, inak sa naň neprihliada (je neúčinné). Odstúpením od zmluvy zmluva zaniká dňom doručenia tohto prejavu vôle na adresu druhej zmluvnej strany.
  2. Ukončenie zmluvného vzťahu akýmkoľvek vyššie uvedeným spôsobom nemá vplyv na vyporiadanie pohľadávok a záväzkov zmluvných strán, ktoré vznikli počas jeho existencie. Zmluvné strany sa zaväzujú tieto vzťahy vyporiadať v lehote najneskôr 30 (slovom tridsať) kalendárnych dní od ukončenia zmluvného vzťahu; nevyporiadaním vzájomných záväzkov v tejto lehote nie je dotknuté ich neskoršie uplatňovanie oprávnenou zmluvnou stranou.
  3. V prípade skončenia dodávky pitnej vody, úžitkovej vody a odvádzania odpadovej vody podľa tejto zmluvy, umožní odberateľ/producent poverenému zamestnancovi dodávateľa vykonanie konečného odpočtu, prípadne realizáciu ďalších opatrení, súvisiacich s ukončením odberu vody a odvádzania odpadovej vody, a to najneskôr v deň nasledujúci po skončení dodávky pitnej vody, úžitkovej vody a odvádzania odpadovej vody. Ak tak odberateľ/producent neurobí, zaplatí za dodávku pitnej vodu, úžitkovej vody a odvádzanie odpadovej vody, vrátane poplatkov, až do ukončenia dodávky pitnej vody, úžitkovej vody a odvádzania odpadovej vody alebo do času uzatvorenia zmluvy s novým dodávateľom. Ak prichádza k zmene odberateľa/producenta, vyžaduje sa potvrdenie stavu meradla obidvoma zmluvnými stranami.

**9. Záverečné ustanovenia**

**9.1. Vyššia moc**

9.1.1. Ak ktorákoľvek zo strán nesplní svoje záväzky v dôsledku okolností vyššej moci (t.j. okolnosti vylučujúcich zodpovednosť tak, ako sú definované v § 374 Obchodného zákonníka), táto strana nenesie zodpovednosť za nesplnenie svojich záväzkov, vyplývajúcich zo zmluvy.

9.1.2. Mimoriadne udalosti, označované ako vyššia moc musia nastať po uzavretí zmluvy, sú nepredvídateľné a príslušná strana im nemôže zabrániť. Okolnosti vyššej moci zahŕňajú predovšetkým prírodné katastrofy, záplavy, zemetrasenia, zosuvy pôdy, vojnu, požiar, výbuch, teroristické útoky a štrajky.

9.1.3. Strana odvolávajúca sa na vyššiu moc je povinná informovať okamžite druhú stranu o akýchkoľvek okolnostiach vyššej moci a preukázať ich primeraným spôsobom.

**9.2. Mlčanlivosť**

9.2.1. Informácie zdieľané medzi odberateľom a dodávateľom, týkajúce sa zmluvy, sú považované za dôverné a žiadna zo zmluvných strán ich nesmie sprístupniť tretej osobe bez predchádzajúceho súhlasu druhej strany.

9.2.2. Dodávateľ a odberateľ/producent môžu sprístupniť dôverné informácie svojim poradcom alebo iným poskytovateľom služieb, ako aj orgánom, ktoré požadujú dané informácie v súlade s príslušnými všeobecne záväznými právnymi predpismi.

9.2.3. Dodávateľ a odberateľ/producent zabezpečia, aby osoby a orgány, ktoré získali dôverné informácie podľa tohto článku, boli viazané povinnosťou mlčanlivosti v rovnakom rozsahu, ako sa táto povinnosť vzťahuje na dodávateľa a odberateľa/producenta. Porušenie povinnosti mlčanlivosti nenastáva v prípade, keď poskytnutie informácie strane ukladá všeobecne záväzný právny predpis, alebo ak o poskytnutie dôvernej informácie požiada orgán štátnej správy alebo iný orgán štátnej moci podľa všeobecne záväzných právnych predpisov, ktoré povinnosť poskytnutia informácií týmto orgánom stanovujú.

**9.3. Doručovanie**

* + 1. Zmluvné strany sa dohodli, že písomnosti, obsahujúce právne významné skutočnosti podľa zmluvy, si budú doručovať poštou, formou doporučenej zásielky, pokiaľ nie je dohodnuté inak. Písomnosťou obsahujúcou právne významné skutočnosti sa na účely tejto zmluvy rozumie najmä výpoveď zmluvy, odstúpenie od zmluvy, výzvy na zaplatenie a akékoľvek výzvy na plnenie.
    2. Pre potreby doručovania prostredníctvom pošty sa použijú adresy sídel zmluvných strán resp. korešpondenčné adresy, uvedené v záhlaví zmluvy, ibaže odosielajúcej zmluvnej strane adresát písomnosti oznámil novú adresu sídla prípadne inú novú korešpondenčnú adresu, určenú na doručovanie písomností. V prípade akejkoľvek zmeny adresy, určenej na doručovanie písomností na základe zmluvy, sa príslušná zmluvná strana zaväzuje o zmene adresy alebo kontaktných údajov bezodkladne písomne informovať druhú zmluvnú stranu; v takomto prípade je pre doručovanie rozhodujúca nová adresa, riadne oznámená zmluvnej strane pred odoslaním písomností. Odosielajúca zmluvná strana nenesie prípadné právne následky spojené s nesplnením oznamovacej povinnosti adresáta písomnosti v zmysle tohto bodu.
    3. Pri doručovaní prostredníctvom pošty sa zásielka považuje za doručenú dňom jej doručenia na adresu, určenú podľa bodu 9.3.2 tohto článku OP.
    4. Za deň doručenia zásielky sa považuje aj deň, v ktorý zmluvná strana, ktorá je adresátom, odoprie doručovanú zásielku prevziať, alebo 3. (slovom: tretí) pracovný deň odo dňa začatia plynutia odbernej lehoty na vyzdvihnutie zásielky na pošte.
    5. Pri ostatných spôsoboch doručovania správ (doručovanie zaslaním faxovej alebo e-mailovej správy), ktoré neobsahujú právny úkon a slúžia len na účely urýchlenia vzájomnej komunikácie zmluvných strán, sa tieto považujú za dôjdené vytlačením potvrdenia o odoslaní faxovej správy z technického zariadenia odosielateľa alebo zobrazením potvrdenia o odoslaní e-mailovej správy na technickom zariadení odosielateľa. Týmto spôsobom je vylúčené adresovanie a doručovanie:

(i) písomností, obsahujúcich prejavy vôle zmluvných strán, ktoré sú uvedené v bode 9.3.1. tohto článku;

(ii) ostatných písomností, ktoré majú u ich adresáta vyvolať právne účinky (tzn. zakladať, meniť alebo rušiť práva alebo povinnosti;

ustanovenie článku 1. ods. 1.8., článku 2 ods. 2.12., článku 3. ods. 3.12., článku 4. ods. 4.1. bodu 4.1.7 a bodu 4.1.15., článku 5. ods. 5.6., článku 7. ods. 7.4., článku 9. ods. 9.4. bod 9.4.2. týchto OP tým nie sú dotknuté.

**9.4. Záverečné ustanovenia**

9.4.1. Zmluva je vyhotovená v 4 (slovom: štyroch) vyhotoveniach v slovenskom jazyku, z ktorých každá zmluvná strana obdrží po 2 (slovom: dvoch) vyhotoveniach.

Zmluvu je možné meniť a/alebo dopĺňať po dohode oboch zmluvných strán, a to vo forme písomných a riadne očíslovaných dodatkov k nej; prejavy vôle zmluvných strán musia byť na jednej listine o právnom úkone.

9.4.2. Uzatvoriť novú zmluvu, prípadne dodatok k zmluve nie je potrebné

a) za podmienok uvedených v článku 2. ods. 2.12. týchto OP,

b) za podmienok uvedených v článku 4. ods. 4.1. bod 4.1.15. týchto OP,

1. ak dôjde k zmene týchto OP.

V týchto prípadoch na zmenu zmluvy postačuje jednostranné oznámenie zmeny, doručené druhej zmluvnej strane elektronicky, na kontaktné miesto uvedené v zmluve.

9.4.3. Zmluva je uzatvorená a právne účinky nadobúda dňom jej podpisu oboma zmluvnými stranami, ibaže právne predpisy, platné v čase jej uzatvorenia, vyžadujú pre jej účinnosť pristúpenie ďalšej právnej skutočnosti (napr. zverejnenie zmluvy).

9.4.4. Po pominutí právnych účinkov zmluvy zanikajú všetky práva a povinnosti zo zmluvy s výnimkou tých, ktoré vzhľadom na svoju povahu majú trvať aj po jej zániku.

9.4.5. Právne vzťahy zmluvných strán, ktoré nie sú upravené v týchto OP, sa riadia platnými právnymi predpismi Slovenskej republiky.

9.4.6. Zmluvné strany sa zaväzujú prijať všetky potrebné opatrenia pre konkrétne riešenie akýchkoľvek sporov, ktoré môžu vzniknúť z plnenia zmluvy (vrátane týchto OP) alebo v súvislosti s ňou. Rozpory vzniknuté z neplnenia dohodnutých podmienok budú riešené pokusom o zmier zástupcami oboch zmluvných strán. Ak nedôjde k zmieru, ktorákoľvek zmluvná strana má právo obrátiť sa na príslušný súd SR.

Ustanovenia týchto OP, týkajúce sa ukončenia a zániku zmluvy, týmto nie sú dotknuté.

9.4.7. Tieto OP zabezpečujú jednotný a nediskriminačný prístup dodávateľa ku všetkým odberateľom/producentom. Odchýliť sa od týchto OP je možné iba na základe zmluvy.

9.4.8. Ak sú alebo sa stanú niektoré ustanovenia zmluvy (vrátane týchto OP) neúčinné alebo nerealizovateľné, ostávajú ostatné ustanovenia týmto nedotknuté. Zmluvné strany v takomto prípade nahradia neúčinné alebo nerealizovateľné ustanovenie iným ustanovením, ktoré sa mu obsahom a účelom čo možno najviac vyrovná.

* + 1. Zmluvné strany sú povinné sa navzájom informovať o zmenách v príslušných cenových rozhodnutiach, ktoré majú vplyv na predmet a plnenie zmluvy.

**Tieto OP** **nadobúdajú platnosť a účinnosť 15. apríla 2014; právne účinky vo vzťahu k novému odberateľovi/producentovi však nadobúdajú dňom uzavretia zmluvy, ktorej sú neoddeliteľnou súčasťou.**